Betogings in Coligny en Lichtenburg: Taakspan aangestel | Maroela Media
Betogings in Coligny en Lichtenburg in Noordwes (April 2017). Foto: Facebook via Intelligence Bureau SA
'n Taakspan is aangestel om die gewelddadige betogings by Lichtenburg en Coligny in Noordwes, waartydens vragmotors, huise en polisievoertuie aan die brand gesteek en talle eiendomme beskadig is, te ondersoek.
Supra Mahumapelo, die premier van Noordwes, het Dinsdag aangekondig dat hy 'n taakspan op die been gebring het om die betogende inwoners van die Ditsobotla plaaslike munisipaliteit se klagtes te ondersoek. Hy het ook 'n beroep op inwoners gedoen om kalm te bly en hulself van gewelddadige optrede te weerhou.
"Ons begryp en respekteer inwoners se reg om te betoog vir die lewering van basiese dienste, maar ons veroordeel die gepaardgaande gewelddadige en kriminele optrede ten sterkste," het Mahumapelo gesê.
Die taakspan bestaan uit vyf LUR'e en twee burgemeesters en word deur Sello Lehari, LUR vir onderwys en sportontwikkeling, gelei. Die span sal vandag met verskeie rolspelers vergader en deurlopend aan Mahumapelo terugvoering gee.
Betogings in Coligny en Lichtenburg in Noordwes (April 2017). Foto: Twitter via @Abramjee
Maroela Media het vroeër berig 'n trekker, drie vragmotors en drie huise is Dinsdag in Coligny deur betogers aan die brand gesteek. Cobus van Tonder, bestuurder van TCC, 'n bande-en-vervoerdiens, het Woensdagoggend aan Maroela Media gesê hy moes hulpeloos staan en toekyk hoe drie van sy vragmotors aan die brand gesteek word.
"Ek het by die heining gestaan en kyk hoe brand my vragmotors met my vrou en kinders wat agter my in die bakkie sit. [Die betogers] het alles wat hulle kan eet, al my skape en ganse, oor hul skouers gegooi en daarmee weggehardloop," het hy gesê.
Die polisie het in 'n verklaring gesê 15 verdagtes is Dinsdag in Coligny en die Boikhutso-nedersetting naby Lichtenburg in hegtenis geneem nadat vermoedelik gesteelde goedere in hul besit gevind is. "Dit volg nadat verskeie winkels Maandag en Dinsdag in die gebied geplunder is. Die verdagtes het 'n verskeidenheid goedere in hul besit gehad, onder meer kruideniersware en drank," lui die verklaring.
Brig. Sabata Mokgwabone, provinsiale woordvoerder van die polisie, kon nie onmiddellik Woensdagoggend vir kommentaar bereik word nie.
Eugene Nel, takvoorsitter van AfriForum in Lichtenburg, het aan Maroela Media gesê die situasie was teen 08:30 nog stil ná gisteraand se chaos. "Dit is so onvoorspelbaar. Ek kan nou vir jou sê dit is stil en oor 'n uur is daar weer totale chaos. Die geweld kan letterlik binne 'n uur opvlam. Dit is op die oomblik stil, maar dit is 'n ongemaklike stilte – soos 'n stilte voor die storm. Ek weet nie hoe dinge oor twee uur gaan lyk nie."
Hy het gesê betogers het Dinsdagaand 'n petrolbom op Agrico se perseel gegooi en 'n hoop bande op die perseel het vlam gevat. "Gelukkig kon die mense van Agrico en ander inwoners vinnig reageer om die brand te blus voordat daar groot skade aangerig kon word. Dit is net die bande wat gebrand het en een mens moes vir rookinaseming behandel word."
Nel het gesê daar is 'n opvallende groot polisieteenwoordigheid in die gebied. "Ek dink steeds dat dienslewering net as 'n rookskerm gebruik word vir die geweld en dat die betogings eintlik oor iets anders gaan," het hy gesê. "Ja, ons het baie diensleweringprobleme hier en dit gaan al vir 'n baie lang tyd aan. Maar as jy kyk na die mense wat betoog, is dit skoolkinders, nie belastingbetalers wat betaal vir dienste wat hulle nie ontvang nie. Ek dink hier is 'n ander dryfveer agter die betogings."
Mokgwabone het vroeër aan Maroela Media gesê die betogings in Lichtenburg hou glo met dienslewering verband, terwyl die geweld in Coligny met die dood van 'n seun verband hou.
Volgens Mokgwabone het die seun glo Donderdag van 'n bakkie afgeval of afgespring en ernstige beserings opgedoen. Hy is later in die hospitaal oorlede. Die gemeenskap is glo ontevrede omdat die polisie "niks doen" om die seun se dood te ondersoek nie, maar Mokgwabone sê 'n geregtelike doodsondersoek is onmiddellik deur die polisie begin.
Die identiteit van die seun en die presiese omstandighede rondom sy dood is nog nie bekend nie en dit vorm deel van die polisie se ondersoek.
Sediba glo nie menslike voorouer
Steve Biko-hospitaal ontvang reuseskenking uit China
As 'n taxi rol word 'n taakspan aangestel, as die weerlig slaan word 'n taakspan op die been gebring. Kan die nuutste taakspan vir ons bepaal wat gebeur as die skape en ganse opgevreet is en die drank op is. Kom hulle weer inkopies doen?
Ja waar die ANC en EFF nou?>????
Ja net nog n manier om ons belasting geld op n taakspan te mors ….wat gaan hulle nou eintlik daar doen…. dit is net nog n leen of goeie manier om te se kyk ons doen wel iets …ja right as dit te laat is
Wat se taakspan word aangestel, nog geld wat gemors word, kan supra nie sien dit is vandalisme nie, nou word die seun se dood voorgehou,
Mens word altyd na die geweld plaasgevind het en dinge vernietig is, gemaan om kalm te bly, waar is die kalmte en gesprekvoering voor die tyd oor griewe? O'ja en dan word die reg op betogings beklemtoon. Wat van die slagoffers se regte? VOOR DIE TYD. Ons het 'n siek land geraak. En dan, Marikana 1, Marikana 2…..